Բայց ուր էր, թե միայն գեներալ Մանվելի «առատաձեռնությամբ» ամեն ինչ ավարտվեր: Ինչ-որ մի հրաշքով ՀՀ վաստակավոր արտիստ հռչակված հաղորդավարը դա այնքան լուրջ ընդունեց, որ սկսեց իր կոչումը զարդարել զանազան մեդալներով: Ընդամենը օրեր առաջ էր, երբ Երևանի ծննդյան օրվա առթիվ քաղաքապետ Տարոն Մարգարյանը «մայրաքաղաքի բարօրությանն ուղղված երկարամյա և արդյունավետ գործունեության, մատուցած բացառիկ ծառայությունների, ներդրած ավանդի ու բազմամյա վաստակի համար» Երևանի քաղաքապետի ոսկե մեդալով պարգևատրեց Ավետ Բարսեղյանին: Մարգարյանին հաջորդեց մշակույթի նախարար Արմեն Ամիրյանը, որը շտապեց իր հաստատության մեդալներից մեկն արագ կախ տալ Ավետի կրծքին: Ու եթե այս տեմպերն առաջիկայում էլ շարունակվեն, ապա հեռու չէ այն օրը, երբ Ավետ Բարսեղյանն իրավունք կունենա դժգոհ ձայնով հարցնելու. «Իսկ որտե՞ղ է իմ Նոբելյան մրցանակը, ինչո՞ւ եք ուշացնում»: